ໃນວັນທີ 24 ເດືອນທັນວາ 2012, ກົມນະໂຍບາຍການຄ້າຕ່າງປະເທດ, ກະຊວງອຸດສາຫະກຳ ແລະ ການຄ້າ ໄດ້ຈັດກອງປະຊຸມເຜີຍແຜ່ກ່ຽວກັບການເຈລະຈາເປີດຂະແຫນງການເງິນ-ການທະນາຄານໃນຂອບ ອຄລ ຂອງ ສປປ ລາວ ໃຫ້ແກ່ບັນດາພະນັກງານທີ່ມາຈາກທະນາຄານແຫ່ງ ສປປ ລາວ, ສະຖາບັນການເງິນ, ທະນາຄານທຸລະກິດລັດ-ເອກະຊົນ 100 ກວ່າທ່ານເຂົ້າຮັບຟັງ.
ທ່ານ ນາງ ເຂັມມະນີ ພົນເສນາ ລັດຖະມົນຕີຊ່ວຍວ່າການກະຊວງອຸດສາຫະກຳ ແລະ ການຄ້າໃນຖານະປະທານຮ່ວມກ່າວວ່າ: ສປປ ລາວ ຈະເຂົ້າເປັນສະມາຊິກ ອຄລ ຢ່າງສົມບູນໃນຕັ້ນປີ 2013 30 ວັນ ພາຍຫຼັງທີ່ ກະຊວງການຕ່າງປະເທດໄດ້ແຈ້ງເຖິງກອງເລຂາ ອຄລ. ການເຂົ້າເປັນ ສະມາຊິກ ອຄລ ຖືວ່າເປັນໄຊຊະນະທາງປະະຫວັດສາດ ທີ່ສະແດງໃຫ້ປະຊາຄົມໂລກຮັບຮູ້ວ່າປະເທດເຮົາ ພ້ອມແລ້ວທີ່ຈະເປັນສ່ວນຫນຶ່ງຂອງປະຊາຄົມໂລກດ້ານເສດຖະກິດ ແລະ ຈະມີສ່ວນຮ່ວມໃນການສ້າງລະບຽບການດ້ານການຄ້າສາກົນໃນອະນາຄົດ. ຂະແຫນງການເງິນ-ການທະນາຄານແມ່ນພັນທະ ໜຶ່ງຂອງ ອຄລ ທີ່ ສປປ ລາວຕ້ອງໄດ້ປະຕິບັດຫຼັງຈາກເຂົ້າເປັນສະມາຊິກ. ດັ່ງນັ້ນ ການກະກຽມວຽກງານນິຕິກຳເປັນສ່ວນຫນຶ່ງທີ່ສ້າງລາວໃຫ້ເປັນລັດແຫ່ງກົດຫມາຍ, ຊຶ່ງ ສປປ ລາວ ໄດ້ສ້າງ ແລະ ປັບປຸງກົດຫມາຍສຳເລັດຫລາຍກວ່າ 90 ສະບັບ ໃນນີ້ ກົດຫມາຍທີ່ພົວພັນເຖິງການເງິນ-ການທະນາຄານ ມີ ກົດຫມາຍວິສາຫະກິດ, ກົດຫມາຍທະນາຄານທຸລະກິດ, ກົດຫມາຍສົ່ງເສີມການລົງທຶນ, ກົດຫມາຍ ປະກັນໄພ ແລະ ກົດຫມາຍ ວ່າດ້ວຍຕະຫລາດຫລັກຊັບທີ່ຖືກສະພາຮັບຮອງໃນມໍ່ໆນີ້.
Read more...